**OMTALE AV E-16 I STATSBUDSJETTET FOR 2015**

 **E16 Sandvika – Bergen med tilknytninger**

Samferdselsdepartementet foreslår en statlig ramme på 576,8 mill. kr over post 30 for 2015. I tillegg er det forutsatt 379 mill. kr i bompenger.

Innenfor denne rammen prioriteres midler til restfinansiering for prosjektet E16 Fønhus – Bagn i Oppland. I tillegg er det foreslått å videreføre utbyggingen med statlige midler til forberedende arbeider og anleggsstart i 2015 på strekningen Bagn – Bjørgo på E16. Regjeringen tar sikte på at forslag om delvis bompengefinansiering av prosjektet blir lagt fram for Stortinget i 2015. Prioriteringen er betinget av Stortingets tilslutning til et opplegg for delvis bompengefinansiering av prosjektet.

Innenfor Oslopakke 3 prioriteres midler til å starte utbyggingen av E16 Sandvika – Wøyen i Akershus.

På rv 5 prioriteres midler til å videreføre utbyggingen av rv 5 Loftesnes bru i Sogn og Fjordane.

Innenfor programområdene prioriteres utbedringstiltak, tilrettelegging for gående og syklende og trafikksikkerhetstiltak.

Under fornying settes det av midler til å starte utbedringen av E16 Gudvangatunnelen i Sogn og Fjordane. Det settes også av midler til planlegging bl.a. av prosjektene E16 Fagernes – Hande, E16 Skaret – Hønefoss, samt E16 Voss – Arna. Videre settes det av midler til grunnerverv.

Samferdselsdepartementet foreslår en statlig ramme på 48,0 mill. kr over post 31 for 2015. Midlene vil i all hovedsak gå til delfinansiering av prosjektet E16 Fønhus – Bagn i Oppland.

Samferdselsdepartementet foreslår en statlig ramme på 500,9 mill. kr over post 36 E16 over Filefjell for 2015. Innenfor denne rammen prioriteres midler til å starte utbyggingen av strekningen Øye – Eidsbru. Det prioriteres også midler til å videreføre utbyggingen av strekningen Varpe bru – Otrøosen – Smedalsosen, og restfinansiering for strekningene Eidsbru – Varpe bru og Smedalsosen – Maristova – Borlaug.
 (i mill. 2015-kr)

|  |  | Kostnads-ramme | Prognose for sluttkostnad  | Statsmidler og annen finansiering i 2015 | Restbehov pr. 01.01.2016 |
| --- | --- | --- | --- | --- | --- |
| E16 | Sandvika – Wøyen | 4 197 | 3 836 | 510 | 3 106 |
| E16 | Fønhus – Bagn inkl. skredsikring | 573 | 521 | 97 | 0 |
| E16 | Bagn – Bjørgo 1 | 1 530 | 1 390 | 160 | 1 190 |
| E16 | Øye – Eidsbru | 741 | 674 | 55 | 618 |
| E16 | Varpe bru – Otrøosen – Smedalsosen | 1 802 | 1 580 | 400 | 936 |
| E16 | Smedalsosen – Maristova – Borlaug | 1 108 | 819 | 27 | 0 |

1 Foreløpig styrings- og kostnadsramme.

***E16 Sandvika – Wøyen***

Prosjektet er bl.a. omtalt i Meld. St. 26 (2012–2013), side 294–295, Prop. 1 S (2013–2014), side 110, og Prop. 97 S (2013–2014). Prosjektet er forutsatt delvis bompengefinansiert som en del av Oslopakke 3, jf. bl.a. St.meld. nr. 17 (2008–2009).

Dagens E16 mellom Sandvika og Wøyen i Bærum kommune i Akershus er en av landets mest trafikkerte tofelts veger med om lag 35 000 kjøretøy i døgnet. E16 går gjennom Sandvika sentrum og representerer en betydelig barriere og belastning i Sandvika. Prosjektet er en videreføring av den om lag 5 km lange strekningen Wøyen – Bjørum som ble åpnet som firefelts veg i 2009.

Strekningen er 3,5 km lang, og er planlagt utbygd som firefelts veg i tunnel (Bjørnegårdtunnelen) under Sandvika fra Kjørbo til Bærumsveien og videre som firefelts veg i dagen fra Bærumsveien til Vøyenenga. Prosjektet omfatter i tillegg en betydelig ombygging av lokalvegsystemet i Hamangområdet i Sandvika, der dagens E16 fjernes og deler av Sandvikaringen rustes opp. Nord for Hamang får dagens E16 funksjon som lokalveg og som omkjøringsveg når vedlikehold eller hendelser gjør dette nødvendig. Ny E16 legger til rette for å utvikle Sandvika som byområde og reduserer lokale miljøproblemer. Bjørnegårdtunnelen er forberedt for å kunne kobles til en eventuell framtidig E18 i tunnel under Sandvika.

Det er lagt opp til anleggsstart i januar 2015. Prosjektet ventes åpnet for trafikk i 2019. Av foreslåtte midler i 2015 forutsettes 267 mill. kr stilt til disposisjon av bompengeselskapet.

***E16 Fønhus – Bagn***

Prosjektet er bl.a. omtalt i St.meld. nr. 16 (2008–2009), side 237, og Prop. 1 S (2013–2014), side 111. Prosjektet er vedtatt delvis bompengefinansiert, jf. Prop. 101 S (2011–2012).

Prosjektet omfatter utbedring og dels omlegging av en om lag 10 km lang strekning i Sør-Aurdal kommune i Oppland, inkludert skredsikring ved Bergsund. Vegen bygges med 8,5 meter vegbredde.

Anleggsarbeidene startet i september 2012, og prosjektet åpnes for trafikk i desember 2014. Av foreslåtte midler i 2015 forutsettes 2 mill. kr stilt til disposisjon av bompengeselskapet.

***E16 Bagn – Bjørgo***

Prosjektet er bl.a. omtalt i Meld. St. 26 (2012–2013), side 295, Prop. 101 S (2011–2012), og Prop. 93 S (2013 – 2014), side 74.

Det er lokalpolitisk tilslutning til et opplegg for delvis bompengefinansiering av den videre utbyggingen av E16 på strekningen Bagn – Bjørgo i Sør-Aurdal og Nord-Aurdal kommuner i Oppland. Det foreligger godkjent reguleringsplan for strekningen, og arbeidet med ekstern kvalitetssikring (KS2) er i startfasen. Regjeringen tar sikte på at forslag om delvis bompengefinansiering av prosjektet blir lagt fram for Stortinget i løpet av 2015. Prioriteringen er betinget av Stortingets tilslutning til et opplegg for delvis bompengefinansiering av prosjektet.

***E16 Varpe bru – Otrøosen – Smedalsosen***

Prosjektet er bl.a. omtalt i Meld. St. 26 (2012–2013), side 295–296, Prop. 156 S (2012–2013), Prop. 1 S (2013–2014), side 111, og Prop. 1 S Tillegg 1 (2013–2014). Prosjektet er en del av den samlede utbyggingen av E16 over Filefjell.

Prosjektet ligger i Vang kommune i Oppland og Lærdal kommune i Sogn og Fjordane. Strekningen har dårlig regularitet vinterstid med kolonnekjøring og stengninger. Prosjektet omfatter bygging av om lag 20 km veg med om lag 6 km i tunnel. Veg i dagen følger stort sett eksisterende trasé, og legges høyt i terrenget med slake skråninger for å redusere problemene med snødrev. Vegen bygges med 8,5 meter vegbredde.

Anleggsarbeidene startet i mai 2014, og prosjektet ventes åpnet for trafikk i 2017.

***E16 Smedalsosen – Maristova – Borlaug***

Prosjektet er bl.a. omtalt i St.meld. nr. 16 (2008–2009), side 237–238, og Prop. 1 S (2013–2014), side 111. Prosjektet er en del av den samlede utbyggingen av E16 over Filefjell.

Prosjektet ligger i Lærdal kommune i Sogn og Fjordane og omfatter omlegging av en om lag 11 km lang strekning. Vegen bygges med 8,5 meter vegbredde.

Anleggsarbeidene startet i februar 2011. Hoveddelen av prosjektet ble åpnet for trafikk i juli 2014, mens den resterende delen på om lag 2 km ble åpnet for trafikk i august 2014.

***E16 Øye – Eidsbru***

Prosjektet er bl.a. omtalt i Meld. St. 26 (2012–2013), side 293–294 og Prop. 1 S (2013–2014), side 60. Prosjektet er siste etappe av den samlede utbyggingen av E16 over Filefjell.

Dagens veg går gjennom Øye sentrum med randbebyggelse, og nær en skole. Fartsgrensen er 60 km/t på det meste av strekningen. I Øye sentrum er det fartshumper med fartsgrense 40 km/t. Vegen har dårlig standard med om lag 6 meter vegbredde og bl.a. to krappe svinger i stigningen opp mot Strondafjorden. Årsdøgntrafikken varierer fra om lag 1 100 til 1 400 kjøretøy med om lag 17 pst. tungtrafikk. Prosjektet vil gi bedre framkommelighet, trafikksikkerhet og miljø.

Prosjektet omfatter om lag 4 km veg i ny trasé utenom Øye sentrum i Vang kommune i Oppland. Om lag 2 km av vegen legges i tunnel. Vegen bygges med 8,5 meter vegbredde.

Med grunnlag i anslag for prosjektet E16 Øye – Eidsbru, legger Samferdselsdepartementet til grunn en styringsramme på 655 mill. 2014-kr og en kostnadsramme på 720 mill. 2014-kr. Prisomregnet til 2015-kr er styringsrammen 674 mill. kr og kostnadsrammen 741 mill. kr.

Det legges opp til anleggsstart i august 2015, og prosjektet ventes åpnet for trafikk i 2017.